Document ID: 32007D0583

ΑΠΌΦΑΣΗ ΤΗΣ ΕΠΙΤΡΟΠΉΣ
της 21ης Ιουνίου 2007
σχετικά με την κρατική ενίσχυση C 17/2006 (πρώην N 3/2006) - ενίσχυση κατάρτισης προς την Autoeuropa - Automóveis Lda, Πορτογαλία
[κοινοποιηθείσα υπό τον αριθμό Ε(2007) 3130]
(Το κείμενο στην πορτογαλική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2007/583/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο,
τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
Αφού κάλεσε τους άμεσα ενδιαφερόμενους να υποβάλουν τις παρατηρήσεις τους βάσει των προαναφερθέντων άρθρων (1), και αφού έλαβε υπόψη της τις παρατηρήσεις αυτές,
Εκτιμώντας τα ακόλουθα:
I. ΔΙΑΔΙΚΑΣΙΑ
(1)
Η Πορτογαλία, με επιστολή της, της 27ης Δεκεμβρίου 2005 (που πρωτοκολλήθηκε στις 4 Ιανουαρίου 2006), κοινοποίησε στην Επιτροπή την πρόθεσή της να χορηγήσει ενίσχυση ύψους 3 552 423 ευρώ στην Autoeuropa - Automóveis Lda (στο εξής «Autoeuropa»), σχετικά με σχέδιο κατάρτισης που προτίθετο να υλοποιήσει. Η Επιτροπή ζήτησε περαιτέρω πληροφορίες με επιστολή της, της 31ης Ιανουαρίου 2006, στην οποία η Πορτογαλία απάντησε με επιστολή της, της 9ης Μαρτίου 2006 (που πρωτοκολλήθηκε στις 23 Μαρτίου 2006).
(2)
Η Επιτροπή, με επιστολή της, της 16ης Μαΐου 2006, ενημέρωσε την Πορτογαλία για την απόφασή της να κινήσει, σχετικά με την ενίσχυση αυτή, την διαδικασία του άρθρου 88 παράγραφος 2 της συνθήκης ΕΚ. Οι πορτογαλικές αρχές υπέβαλαν τις παρατηρήσεις τους στο πλαίσιο της διαδικασίας αυτής, με επιστολή τους της 31ης Αυγούστου 2006.
(3)
Η απόφαση της Επιτροπής να κινήσει τη διαδικασία αυτή δημοσιεύτηκε στην Επίσημη Εφημερίδα της Ευρωπαϊκής Ένωσης (2). Η Επιτροπή κάλεσε τους τρίτους ενδιαφερόμενους να υποβάλουν τις παρατηρήσεις τους.
(4)
Η Επιτροπή έλαβε παρατηρήσεις από τρίτους ενδιαφερόμενους, τις οποίες διαβίβασε στις πορτογαλικές αρχές παρέχοντάς τους την ευκαιρία να αποφανθούν σχετικά. Οι παρατηρήσεις της Πορτογαλίας κοινοποιήθηκαν, με επιστολή τους της, 13ης Νοεμβρίου 2006. Η Επιτροπή, με επιστολή της 2ας Φεβρουαρίου 2007, ζήτησε περαιτέρω διευκρινίσεις.
II. ΑΠΟΣΥΡΣΗ ΤΗΣ ΚΟΙΝΟΠΟΙΗΣΗΣ
(5)
Η Πορτογαλία, με επιστολή της, της 4ης Μαΐου 2007, ενημέρωσε την Επιτροπή ότι η κοινοποιηθείσα ενίσχυση δεν θα χορηγείτο, δεδομένου ότι η Autoeuropa είχε τροποποιήσει το σχέδιο κατάρτισης και, ως εκ τούτου, η κοινοποίηση δεν ίσχυε πλέον.
(6)
Η Επιτροπή επισημαίνει ότι σύμφωνα με το άρθρο 8 του κανονισμού (ΕΚ) αριθ. 659/1999 του Συμβουλίου (3), το κράτος μέλος μπορεί να αποσύρει την κοινοποίηση σε εύθετο χρόνο, προτού η Επιτροπή λάβει απόφαση σχετικά με την ενίσχυση. Σύμφωνα με την παράγραφο 2 του άρθρου 8, η Επιτροπή, στις περιπτώσεις που έχει κινήσει την επίσημη διαδικασία έρευνας, διακόπτει τη διαδικασία αυτή.
(7)
Κατά συνέπεια, η Επιτροπή αποφάσισε να διακόψει, σχετικά με την εν λόγω ενίσχυση, την επίσημη διαδικασία έρευνας του άρθρου 88 παράγραφος 2 της συνθήκης ΕΚ, λόγω του ότι η Πορτογαλία είχε αποσύρει την κοινοποίηση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Επιτροπή διακόπτει τη διαδικασία του άρθρου 88 παράγραφος 2 της συνθήκης, σχετικά με ενίσχυση κατάρτισης που η Πορτογαλία προτίθετο να χορηγήσει στην Autoeuropa - Automóveis Lda, δεδομένου ότι η Πορτογαλία απέσυρε την κοινοποίηση.
Άρθρο 2
Η παρούσα απόφαση απευθύνεται στην Πορτογαλική Δημοκρατία.
Βρυξέλλες, 21 Ιουνίου 2007.

Labels: 19
18
9
4